Walking audit

En **walking audit** (gangbarhetsrevisjon) er en trafikksikkerhetsrevisjon eller -inspeksjon hvor man vurderer gangbarheten eller tilgangen for fotgjengere i et miljø. De gjennomføres ofte i gatemiljøer for å vurdere og fremme fotgjengeres behov og gange som bærekraftig transportform, og kan samle inn både kvantitative og kvalitative data.

På samme måte som en walking audit kan en **cycling audit** gjøres for å vurdere sykkelbarheten eller syklisters tilgang til et område. De kan utføres av syklistforeninger, lokale myndigheter eller andre interessenter.

## Gjennomføring
Slike revisjoner kan utføres av ulike interessenter, som for eksempel:

* Lokale samfunnsgrupper (fotgjengerforeninger, syklistforeninger, velforeninger)
* Transportplanleggere eller -ingeniører (Statens vegvesen)
* Byplanleggere (kommune)
* Lokalt politi
* Lokale politikere

## PERS-systemet
Det britiske *Pedestrian Environment Review System* (PERS) er et eksempel på et velutviklet verktøy for revisjon av gangbarhet som hevder å være objektivt. Gatemiljøet blir gjennomgått fra perspektivet til en sluttbruker som er en sårbar fotgjenger. Prosessen består av: 

* Gåtur i gaten
* Legge inn observasjoner i programvare med geografisk informasjonssystem for å konsolidere, kartlegge og vise resultatene

Analysen samler inn både kvantitative og kvalitative data om seks typer anlegg i gatemiljøet:

* Forbindelser (gangveier, gangbroer, t-bane)
* Kryssinger
* Ruter
* Holdeplasser for offentlig transport (bussholdeplasser, trikkeholdeplasser, drosjeholdeplasser)
* Offentlige rom (parker og torg)
* Overgangsområder (mellom ulike transportmidler)

Hver type anlegg vurderes på en syvpunktsskala (-3 til +3) for forskjellige parametere som effektiv bredde, senkede fortauskanter, permeabilitet (i hvilken grad utformingen av det urbane gjør det mulig for mennesker å bevege seg i forskjellige retninger) og personlig trygghet. PERS vurderer også tilgang for funksjonshemmede. Klassifiseringene er knyttet til rød/gul/grønn fargekoding. Programvaren lar brukere analysere og vise gangbarhetsdata ved hjelp av kart, diagrammer og anbefalingslister for tiltak som gir raske gevinster.

PERS ble opprinnelig utviklet i 2001 av britiske Transport Research Laboratory (TRL) og London Borough of Bromley. Programvaren ble utviklet for å gjøre det mulig for transportfagfolk og samfunnsgrupper å raskt og kostnadseffektivt vurdere gangbarheten i lokale gater og anbefale forbedringer for fotgjengere. I 2005 kom PERS 2, og i 2009 kom PERS 3.

## Økonomisk verdi
Den britiske kommisjonen *Commission for Architecture and the Built Environment* (CABE) har gjennomført en studie som viser direkte sammenheng mellom økning i kvaliteten på en gate for fotgjengere og boligpriser, og at investering av gatedesign av bedre kvalitet har klare økonomiske fordeler.

## Se også
* Byplanlegging, prosess for å styre den fysiske utviklingen i byer
* Fotgjengerovergang, del av en vei oppmerket for fotgjengere
* Gangbarhet, når fasiliteter er trygge og behagelige å nå til fots
* Gangbar by, byplanlegging optimert for fotgjengere
* Grøntareal, naturlig bevart hage-, gress-, og skogsvegetasjon
* Gåbuss, skolebarn som går i tog
* Gågate, gate for gående som er stengt for biler
* Miljøgate, en gate designet som et kompromiss mellom biler og myke trafikanter
* Nyurbanisme, byplanlegging fokusert på alle fasiliteter i gangavstand for et mindre bilavhengig og praktisk og hyggelig sted
* Sirkulasjonsplan, detaljert plan for hvor man ønsker at kjøretøy, gående og syklende mennesker beveger seg gjennom et gitt område
* Skoleskyss, skyss for elever til og fra skole
* Ta tilbake gatene, slagord om endre gater fra å fokusere på bilbruk til annen bruk
* Tilgjengelighet, tilrettelegging for mennesker med spesielle behov
* Trafikkplanlegging

## Referanser


## Eksterne lenker
* Video med demonstrasjon av PERS Walking Audit Tool
* Håndbok V720 Trafikksikkerhetsrevisjoner og -inspeksjoner, Statens vegvesen